ToekomsVenster: Soos die golwe van die seeFoto: @januprasad/Unsplash.com “Maar ’n mens moet gelowig bid en nie twyfel nie, want iemand wat twyfel, is soos ’n brander in die see wat deur die wind aangejaag en heen en weer gedryf word.” – Jakobus 1:6 Jakobus vergelyk mense wat in ongeloof bid met branders wat enige plek uitspoel. Dit kom tot niks. Die woorde “deur die wind aangejaag” is betekenisvol. Hierdie is nie die wind van die Heilige Gees nie. Dit is die bedenklike energie van die eie manier van dinge doen. Dis om vir wysheid te vra en in elk geval jou eie koers in te slaan. Dis om te redeneer “wat help dit om te bid, daar gaan in elk geval niks daarvan kom nie.” Ongeloof is sonde en komplimenteer God nie. Geloof, sê die skrywer, is om oortuig te wees van die dinge waarop ons ons hoop gestel het. “Om te glo, is om seker te wees van die dinge wat ons hoop, om oortuig te wees van die dinge wat ons nie sien nie.” – Hebreërs 11:1 Dis nog nie ’n realiteit nie, maar jy tree op asof dit reeds gebeur het. Ons praat nie van voortvarendheid nie, maar ’n geankerdheid in die Woord en wil van die Here. Dankie Here dat U so met my praat dat ek dit kan verstaan. Die see en golwe is ’n mooi beeld. Ek verstaan wat U sê. Nou gaan ek dit doen ook. Amen.